將發琵琶亭
作者：岳珂
朝代：宋

paragraphs: 前歲西泝鄂，今歲東入吳。
同一琵琶亭，行客各異塗。
當時白傅恨，陳跡久榛蕪。
豈特無遺音，榛蕪今亦無。
突兀眼前屋，丹堊塗{木咨/木}櫨。
廢興曾幾時，傳舍同蘧廬。
已見兩折柳，於此餞老夫。
昔持使者節，今發追鋒車。
我則齊出處，世自分榮枯。
而況天地間，萬變同須臾。
我觀商婦者，瑣瑣豈足書。
琵琶本常技，何地無此徒。
夫販浮梁茶，婦即空舟居。
長吏濕青衫，禮法毋乃疎。
樂天子牟心，一念存江湖。
詎關蝦蟆陵，維以懷故都。
譬之澤畔吟，此語非寓歟。
蓋嘗考遺集，一事曾同符。
聞歌鸚鵡洲，尋聲得幼姝。
倚檣泣明月，清淚垂真珠。
夫君當此時，正屬典午初。
不應奇謗後，無復思廉隅。
六義有比興，觀洧傳洵盱。
託物皆一理，實事那相須。
人情伏與妬，所值分賢愚。
低眉終不說，正恥悻悻俱。
初意祇如此，膠柱何足拘。
子折武昌柳，予宅潯陽廬。
二詩端可識，一笑聊洗誣。
明朝重回首，撾鼓催征艫。